Sekswinkel oorkant parlement floreerFoto: @jamesstyan/Twitter Die Adult World-sekswinkel wat onlangs oorkant die parlement in Kaapstad oopgemaak het, se besigheid floreer, het The Star Woensdag berig. Die winkel het verlede week Donderdag sy deure in Pleinstraat oopgemaak. “Mense besoek die winkel en neem foto’s van hulself wat hulle dan op Twitter laai. Hulle is nie skaam om hul seksualiteit te wys nie, dit is normaal,” het Sean Newman, woordvoerder van die Adult World-groep, aan die koerant gesê. Die ANC het verlede maand beswaar aangeteken oor die ligging van die winkel. Die ANC-hoofsweep Stone Sizani het gesê die party sal regsadvies inwin oor die wettigheid van die ligging van die winkel naby aan die wetgewer. Die Kaapstadse stadsraad sal wel die winkel ondersoek, aangesien die maatskappy glo nie aansoek gedoen het om ‘n spesiale lisensie te bekom wat deur die seksbedryf vereis word nie. Volgens die stadsraad moet enige winkel wat eksplisiete volwasse rolprente wys of verkoop ‘n lisensie van die Rolprent-en-Publikasieraad (RPR) sowel as ‘n besigheidslisensie kry om ‘n perseel vir volwassenes te bedryf. Adult World het vroeër gesê die lisensie wat hy ŉ dekade gelede van die stad en die RPR ontvang het om ŉ winkel op dieselfde perseel te bedryf, is steeds geldig. Die stadsraad sê volgens sy rekords is daar nie ‘n bedryfslisensie in die verband uitgereik nie. Die RPR het bevestig dat hulle ook nie ‘n aansoek van Adult World ontvang het nie. Newman het gesê die ANC ondermyn die grondwet. “Voor 1994 is ons presies aangesê wat ons mag en nie mag doen nie,” het hy verduidelik. “Vandag het mense die vryheid om te doen wat hulle wil, die publiek is dol oor Adult World-winkels en hulle word nie aangesê wat hulle mag en nie mag doen nie.” Lees ook: Sekswinkel oorkant parlement ondersoek Sekswinkel pla ANC